**Manje je više**

**(Laička kolumnica [276])**

**Glosa o blagoslovu**

Sedma vazmena nedjelja odiše svečanim ugođajem. Potiče me na laičko razmišljanje o *blagoslovu*. Tome pogoduju uvodni stihovi iz otpjevnog psalma: **Blagoslivljaj, dušo moja, Gospodina i sve što je u meni, sveto ime njegovo! Blagoslivljaj, dušo moja, Gospodina i ne zaboravi dobročinstava njegovih!** (Ps 103, 1-2).

 Blagoslov je živa *spona* između Boga i čovjeka, blagotvorni *bogogovor*, božanski *dobrorijek* koji u ljudskom srcu kao skrovitu Božjem staništu neprestance *žubori*, a biva *djelotvoran* kad god barem krajičkom misli koraknemo prema dragom Bogu. Pišući kolumnicu o blagoslovu, najednom sam svjestan da time blagoslivljam vas koji čitate ove retke. Moleći Boga da blagoslovi moj laički naum, ustreptalo ćutim kako zrele misli prelaze u blagoslovljene rečenice što ih čudesno primam iz nutrine. A kako je *primanje* u povratnoj sprezi s *davanjem*, spremno vam dajem što sam netom primio: spoznaju o primarnoj potrebi da krepko blagoslivljamo jedni druge djelotvornim, djelonosnim riječima.

Preobrazbenu simboliku blagoslova slikovito izriče **Antun Branko Šimić** u nadahnjujućoj pjesmi *Blagoslov žita*:

**Sa trećeg se brda jutros sunce proli / U gustim mlazovima. Sve vruće biva. / Svijetli prah u tankim oblacima pliva / Povrh cijelog polja i dolje povrh doli. / Pod šatorom bijelim misnik misu misi: / Kazula ko srma u suncu se blista, / Zvone svete riječi i kreću glasi tisi / U bjelinu dana i svjetlost zraka čista. / Pa kad glasom zvonca Podizanje jave / Dva bijela ministranta nalik na dva krina, / Puk se sagne… i klasje svine tanke glave; / Sveti čas; tek zuji u uhu tišina. / Dotle ko da s bijelog oblaka s visina / Smiješi se neko lice dobro i oči plave, / A dvije duge ruke prozirne i bijele / Žitima i puku blagoslove dijele.**

Svemogi Isukrste! Tvoj sveprožimljući blagoslov svednevice nas uljuđuje. Daj da djelotvornim blagoslovom nesebično podupiremo sve ljude koji nas okružuju.

Sead Ivan Muhamedagić